पाण्डवों को वन में रहते हुए एक वर्ष एक माह बीत चुका था। व्यास जी पाण्डवों से मिलने वन में आए। पाण्डवों ने आगे बढ़कर व्यास जी का स्वागत-सत्कार किया। व्यासजी युधिष्ठिर को एकान्त में ले गये और बोले- ‘युधिष्ठिर! तुम मेरे शरणागत शिष्य हो, इसलिए मैं तुम्हें मूर्तिमान सिद्धि के समान प्रतिस्मृति नाम की विद्या देता हूँ। तुम यह विद्या अर्जुन को सिखा देना, इसके बल से वह तुम्हारा राज्य शत्रुओं के हाथ से छीन लेगा। अर्जुन तपस्या तथा पराक्रम के द्वारा देवताओं के दर्शन की योग्यता रखता है। यह नारायण का सहचर महातपस्वी ऋषि नर है। इसे कोई जीत नहीं सकता। इसलिए तुम इसको अस्त्रविद्या प्राप्त करने के लिए भगवान शंकर, देवराज इन्द्र, वरूण, कुबेर और धर्मराज के पास भेजो। यह उनसे अस्त्र प्राप्त करके बड़े पराक्रम का काम करेगा। अब तुम लोगों को किसी दूसरे वन में जाकर रहना चाहिये, क्योंकि तपस्वियों को चिरकाल तक एक स्थान पर रहना दुःखदायी हो जाता है।’ ऐसा कहकर व्यासजी ने राजा युधिष्ठिर को प्रतिस्मृति विद्या का उपदेश किया और उनसे अनुमति लेकर वे वहीं अन्तर्धान हो गए।